Fernando Valle Roso

Fernando Valle Roso  ye un cantador asturianu de tonada, que vien formando pareya cola so hermana, Marisa, amás de desarrollar trabayu en solitariu como intérprete.

 Biografía 
Fernando Valle Roso entamó nel mundu de la tonada nel añu 2000, de la mano d'una de les voces más importantes del so momentu, Alfredo Canga. Dende entós tien algamao una buena riestra de premios nos meyores concursos de canción asturiana: La Nueva (2002 y 2003), L'Entregu (2003 y 2006), Amieva (2004) y Xixón (2004) en categoría xuvenil, y en categoría absoluta algamó un primer premiu nel apartáu de canción minera del Concursu de la Canción de les Mines de La Nueva (2007) y el tercer premiu en tonada renovada del Concursu y Muestra de Folclor Ciudá d'Uviéu (2008). 

Los Hermanos Valle Roso vienen faciendo interpretaciones de tonada dialogada (como lo ficiera'l propiu Alfredo Canga xunto con Diagmina Noval) y de tonada a dos voces. Tienen grabaos dellos discos coleutivos con otros autores. Nel añu 2009 graben el so primer discu en solitario, Un pasu más, nel que dan un toque personal a la tonada tradicional. Esta grabación considérase una de les más interesantes de la década dientro del apartáu de renovación del xéneru de l'asturianada.

En 2012 sacó'l CD Camín d'ayures, que recibió'l Premiu de la Crítica RPA 2012 al Meyor Discu del Añu. Quince canciones que repasen la música tradicional, con arreglos mui curiaos, al delláu de pieces orixinales de Macu González o la conocida Carmina de Víctor Manuel.

Fernando asoleyaría'l so segundu trabayu en solitario nel añu 2016, col títulu Con estes y otres pallabres con lletres d'Ismael González Arias (sobre poemes d'Ana Ajmotova, Ibn Hazm de Córdoba y Constantin Kavafis) y d'Alberto VegaFernando Valle Roso lanza el disco "Con estes y otres pallabres" La Nueva España, 10.02.2016

 Discografía 
 Con estes y otres pallabres. A Mansalva. 2016
 Camín d'ayures. Every Good Song. 2012
 13 X Mánfer. L'aguañaz. D. L.: AS-1254/11. 2011
 25 clásiques de l'Asturianada. L'aguañaz. CDÑAZ 161. 2010 
 Un pasu más. L'aguañaz. CDÑAZ 157. 2008
 Asturianaes. Fonográfica Asturiana. CD SFA-379. 2006
 La mina que nun cierra. Llibru-discu Foro por la Poesía de la Cuenca del Nalón. KRK EDICIONES. D.L.: AS-2380/06. 2006
 Con voz de muyer. Instituto asturiano de la mujer. Publicaciones Ámbitu. D.L.: AS-0671/04. 2004
 Cantares de mina. Ámbitu. CD-AM005. 2003

 Enllaces esternos 
 Páxina oficial de la casa discográfica 

 Referencies 

Categoría:Cantantes de tonada
Categoría:Cantantes d'Asturies
Categoría:Persones de Llangréu
Categoría:Cantantes n'asturianu